Ráðherra segir af sér vegna fóstureyðinga
Evrópuráðherra Írlands, Lucinda Creighton, hefur staðfest að hún ætli að segja af sér ráðherradómi eftir að hún greiddi atkvæði gegn ríkisstjórninni í atkvæðagreiðslu í neðri deild írska þingsins um lagafrumvarp sem heimila á fóstureyðingar ef læknar telja að hætta sé á að móðirin taki sitt eigið líf.
Creighton var rekin úr þingflokki Fine Gael, sem myndar núverandi ríkisstjórn Írlands ásamt Verkamannaflokknum, í gær vegna málsins en lagafrumvarpið var endanlega afgreitt eftir miðnætti síðastliðna nótt. Fram kemur á fréttavef írska dagblaðsins Irish Independent að pólitísk framtíð hennar sé óljós í kjölfar þessara atburða en ríkisstjórnin lagði mikla áherslu á að þingmenn hennar styddu frumvarpið. Auk Creightons lögðust fjórir aðrir þingmenn Fine Gael gegn því.
Creighton tók við embætti Evrópuráðherra Írlands í mars 2011 og hefur hún verið talin mikil vonarstjarna innan Fine Gael en hún er 33 ára að aldri. Hún kom meðal annars til Íslands í byrjun þessa árs í tengslum við umsóknina um inngöngu Íslands í Evrópusambandið en Írar fóru með forsætið innan sambandsins á fyrrihluta ársins. Fundaði hún af því tilefni með íslenskum ráðamönnum og ræddi við fjölmiðla.
Creighton segir í yfirlýsingu sem hún sendi frá sér í gær að hún telji meðal annars að læknisfræðileg rök sem færð hafi verið fyrir lagafrumvarpinu standist ekki skoðun. Þá hafi Fine Gael heitið því fyrir síðustu þingkosningar að flokkurinn myndi ekki beita sér fyrir því að slíkt frumvarp yrði lagt fram og að hún telji að standa eigi við kosningaloforð. Hún hafi ekki getað gengið gegn því loforði.
Evrópuráðherra Írlands, Lucinda Creighton, hefur staðfest að hún ætli að segja af sér ráðherradómi eftir að hún greiddi atkvæði gegn ríkisstjórninni í atkvæðagreiðslu í neðri deild írska þingsins um lagafrumvarp sem heimila á fóstureyðingar ef læknar telja að hætta sé á að móðirin taki sitt eigið líf.
Creighton var rekin úr þingflokki Fine Gael, sem myndar núverandi ríkisstjórn Írlands ásamt Verkamannaflokknum.
Pólitísk framtíð hennar sé óljós í kjölfar þessara atburða en ríkisstjórnin lagði mikla áherslu á að þingmenn hennar styddu frumvarpið.
Creighton segir í yfirlýsingu að hún telji meðal annars að læknisfræðileg rök sem færð hafi verið fyrir lagafrumvarpinu standist ekki skoðun.